রাকেশ আস্থানা ঘুষকাণ্ডে গ্রেফতার করা হল এক সিবিআই অফিসারকে। আর তাতেই ঘুষকাণ্ডে নয়া মোড়। আস্থানা-ঘনিষ্ঠ ডিএসপি দেবেন্দ্র কুমারকে সোমবার গ্রেফতারের পরে আরও বিপাকে পড়লেন কেন্দ্রীয় গোয়েন্দা সংস্থা (সিবিআই)-এর দু’নম্বর আস্থানা। কারণ সিবিআইয়ের একাংশের অভিযোগ, আস্থানার কথা মতোই মিথ্যে বয়ান দিয়েছেন দেবেন্দ্র কুমার। এই গ্রেফতারি চাপ বাড়াল আস্থানার উপরে। চাপ বাড়াল বিজেপির উপরেও।
সিবিআইয়ের গৃহযুদ্ধ সামলাতে এবার হস্তক্ষেপ করলেন স্বয়ং প্রধানমন্ত্রী নরেন্দ্র মোদী৷ দেশের প্রধান তদন্তকারী সংস্থার যুযুধান দুই অফিসারকে ডেকে পাঠিয়েছেন তিনি৷ প্রধানমন্ত্রীর দফতর সূত্রে জানা গিয়েছে মোদী সিবিআই-এর ডিরেক্টর অলোক বর্মা ও স্পেশাল ডিরেক্টর রাকেশ আস্থানাকে তলব করেছেন৷
সামনে লোকসভা নির্বাচন। অভিযুক্ত রাকেশ আস্থানার উপরে বেশ কয়কটি গুরুত্বপূর্ণ তদন্তের দায়িত্ব। এর মধ্যে ঘুষকাণ্ডের অভিযোগে যত বেশি জলঘোলা হবে, ততই বিপাকে পড়বে বিজেপি৷ রাকেশ আস্থানা গুজরাত ক্যাডারের অফিসার হওয়ার তাঁর সঙ্গে মোদীর সম্পর্ক নিয়ে ইতিমধ্যেই প্রশ্ন তুলেছে কংগ্রেস। ভোটের ময়দানে তার ফলও ভুগতে হতে পারে ভেবেই তড়িঘড়ি প্রধানমন্ত্রী নরেন্দ্র মোদী ওই দুই অফিসারকে ডেকে পাঠিয়েছেন বলে মনে করছে রাজনৈতিক মহল৷
সম্প্রতি কেন্দ্রীয় তদন্তকারী সংস্থার দুই শীর্ষ আধিকারিকের মধ্যে লড়াইয়ের বিষয়টি সামনে এসেছে৷ দু’জনেই একে অপরকে দুর্নীতিগ্রস্ত বলে অভিযোগ তুলেছেন৷ সিবিআইয়ের ডিরেক্টর অলোক বর্মা৷ সংস্থার স্পেশাল ডিরেক্টর রাকেশ আস্থানা ঘুষখোর বলে অভিযোগ৷ রাকেশ আস্থানাও অলোক বর্মার বিরুদ্ধে একাধিক অভিযোগ তুলে সরকারকে চিঠি দিয়েছেন৷ সব মিলিয়ে রীতিমতো গৃহযুদ্ধ লেগে গিয়েছে সিবিআইয়ে।
সামনেই পাঁচ রাজ্যে নির্বাচন। প্রচার চলছে জোরকদমে৷ তার মধ্যেই গুজরাত ক্যাডারের অফিসার রাকেশ আস্থানাকে প্রধানমন্ত্রীর প্রিয়পাত্র বলে তোপ দেগেছেন কংগ্রেস সভাপতি রাহুল গাঁধী। ফলে দেশের এক নম্বর গোয়েন্দা সংস্থার এই অন্তর্কলহ স্বাভাবিক ভাবেই চাপে ফেলেছে কেন্দ্রীয় সরকার তথা বিজেপিকে।